2018. gada 26. jūnijā Noteikumi Nr. 375

Rīgā (prot. Nr. 30 31. §)

**Grozījumi Ministru kabineta 2017. gada 3. janvāra noteikumos Nr. 16 "Augļu koku un ogulāju šķirņu saraksta veidošanas noteikumi"**

Izdoti saskaņā ar

Sēklu un šķirņu aprites likuma

[12.1 panta](http://pro.nais.dati.lv/naiser/text.cfm?Ref=0101032005032200198&Req=0101032005032200198&Key=0103011999100732772&Hash=1#1) trešo daļu

Izdarīt Ministru kabineta 2017. gada 3. janvāra noteikumos Nr. 16 "Augļu koku un ogulāju šķirņu saraksta veidošanas noteikumi"(Latvijas Vēstnesis, 2017, 14. nr.) šādus grozījumus:

1. Papildināt noteikumus ar 3.1 punktu šādā redakcijā:

"3.1 Noteikumi neattiecas uz augļu koku un ogulāju šķirnēm, kas paredzētas ģenētiskās daudzveidības saglabāšanai. Šīs šķirnes var audzēt un izplatīt tikai Latvijas teritorijā."

2. Izteikt 4.1.2. apakšpunktu šādā redakcijā:

"4.1.2. šo noteikumu 9.2.1. apakšpunktā minētajām prasībām atbilstošs šķirnes apraksts, ja šķirnei nav veikta šķirnes pārbaude un šķirne ir bijusi tirdzniecībā līdz 2012. gada 30. septembrim;".

3. Izteikt 6. punktu šādā redakcijā:

"6. Šķirņu sarakstā neiekļauj Latvijas aizsargāto augu šķirņu valsts reģistrā (turpmāk – reģistrs) iekļautu šķirni vai ar Eiropas Savienības augu šķirņu tiesībām aizsargātu šķirni. Šo šķirni var iekļaut šķirņu sarakstā, ja to vēlas selekcionāra tiesību īpašnieks."

4. Izteikt 8. punkta ievaddaļu šādā redakcijā:

"8. Iesniegumu šķirnes iekļaušanai šķirņu sarakstā (turpmāk – iesniegums) saskaņā ar šo noteikumu 2. pielikumu Valsts augu aizsardzības dienestā (turpmāk – dienests) iesniedz viena no šādām juridiskām personām (turpmāk – iesniedzējs):".

5. Izteikt 9.2. apakšpunktu šādā redakcijā:

"9.2. šķirnei, kurai nav veikta šķirnes pārbaude un kura ir bijusi tirdzniecībā līdz 2012. gada 30. septembrim:

9.2.1. šķirnes aprakstu, kurā ietvertas šo noteikumu [3. pielikumā](https://likumi.lv/ta/id/288095-auglu-koku-un-ogulaju-skirnu-saraksta-veidosanas-noteikumi#piel3) minētās šķirnei raksturīgās pazīmes un to izpausmes, kā arī informācija par apraksta sagatavotāju;

9.2.2. šķirnes apraksta publikācijas kopiju, norādot izdevuma bibliogrāfiskos datus;

9.2.3. informāciju, kas apliecina, ka šķirne ir bijusi tirdzniecībā līdz 2012. gada 30. septembrim (piemēram, kopiju publiski pieejamai informācijai par konkrētās šķirnes tirdzniecību vai jebkura cita veida pierādījumus par šķirnes tirdzniecību)."

6. Papildināt noteikumus ar 9.1 punktu šādā redakcijā:

"9.1 Ja šķirnes aprakstu šķirnei, kurai nav veikta šķirnes pārbaude un kura ir bijusi tirdzniecībā līdz 2012. gada 30. septembrim, sagatavojusi persona, kas audzē un vēlas tirgot šķirnes pavairošanas materiālu, aprakstu saskaņo ar zinātnisko institūciju, kas specializējusies dārzkopības nozarē. Saskaņojumā iekļauj informāciju, kas paredzēta šo noteikumu 3. pielikuma 23. punktā."

7. Svītrot IV nodaļu.

8. Izteikt 19. punktu šādā redakcijā:

"19. Dienests savā tīmekļvietnē ievieto šķirņu sarakstu, kurā norāda šādu informāciju:

19.1. sugas botānisko nosaukumu;

19.2. šķirnes nosaukumu un tā sinonīmus;

19.3. norādi "oficiāls apraksts" vai "oficiāli atzīts apraksts";

19.4. valsti, kurā šķirne selekcionēta (ja informācija ir pieejama);

19.5. iesniedzēja nosaukumu, adresi un tālruņa numuru;

19.6. norādi, ja šķirne ir ģenētiski modificēta;

19.7. datumu, kad šķirne iekļauta šķirņu sarakstā vai pagarināts šķirnes uzturēšanas termiņš šķirņu sarakstā;

19.8. termiņu, uz kādu šķirne iekļauta šķirņu sarakstā;

19.9. tās personas nosaukumu, adresi un tālruņa numuru, kurai pieejams mātesaugs;

19.10. šķirnes aprakstu."

9. Izteikt 23. punktu šādā redakcijā:

"23. Šķirnes uzturēšanas termiņu šķirņu sarakstā var pagarināt arī tad, ja nav saņemts iesniedzēja iesniegums, bet šķirne ir svarīga, lai saglabātu ilgtspējīgu augkopības attīstību vai lai ievērotu citas vispārējas intereses."

10. Izteikt 2. pielikumu šādā redakcijā:

"2. pielikums

Ministru kabineta

2017. gada 3. janvāra

noteikumiem Nr. 16

**Informācija, kas ietverama iesniegumā šķirnes iekļaušanai Augļu koku un ogulāju šķirņu sarakstā**

1. Sugas nosaukums latviešu valodā.

2. Sugas botāniskais nosaukums latīņu valodā, norādot ģinti, sugu, pasugu, varietāti.

3. Izveidotai jaunai šķirnei – selekcionāra piešķirtais šķirnes pagaidu apzīmējums, priekšlikums šķirnes nosaukumam (ja tas nav atzīts) vai šķirnes nosaukums (ja tas ir atzīts).

4. Šķirnes nosaukums un tā sinonīmi, ja šķirnei nav veikta šķirnes pārbaude un šķirne ir bijusi tirdzniecībā līdz 2012. gada 30. septembrim.

5. Iesniedzējs – selekcionārs, selekcionāra tiesību īpašnieks vai persona, kas audzē un vēlas tirgot pavairošanas materiālu.

6. Iesniedzēja nosaukums, juridiskā adrese, reģistrācijas numurs Uzņēmumu reģistrā, kontaktinformācija (piemēram, tālruņa numurs, e-pasta adrese).

7. Valsts, kurā šķirne selekcionēta (ja tāda informācija ir pieejama).

8. Tās personas nosaukums, adrese un tālruņa numurs, kurai pieejams mātesaugs un tā atrašanās vieta.

9. Informācija par šķirnes pārbaudi (kad un kur tā pabeigta, notiek vai notiks).

10. Informācija par to, vai šķirne ir ģenētiski modificēta.

11. Informācija par to, vai šķirne ir oficiāli reģistrēta vai ir iesniegts iesniegums par tās iekļaušanu citu Eiropas Savienības dalībvalstu nacionālajos šķirņu sarakstos un selekcionāra tiesību piešķiršanu citās Starptautiskās jaunu augu šķirņu aizsardzības savienības (*UPOV*) dalībvalstīs (iesniegums, iesniegšanas datums, iesnieguma reģistrācijas numurs, datums, kad šķirne iekļauta šķirņu sarakstā, un (vai) selekcionāra tiesību piešķiršanas datums, valsts, šķirnes nosaukums).

12. Jebkura papildu informācija par šķirni (ja tāda ir).

13. Iesniegumam pievienojamie dokumenti:

13.1. šķirnes pārbaudes tehniskā anketa;

13.2. šķirnes oficiālais apraksts un šķirnes pārbaudes gala rezultāta ziņojums, ja šķirnei ir veikta šķirnes pārbaude;

13.3. šķirnes apraksts šķirnei, kurai nav veikta šķirnes pārbaude un kura ir bijusi tirdzniecībā līdz 2012. gada 30. septembrim;

13.4. šķirnes apraksta publikācijas kopija ar norādītiem izdevuma bibliogrāfiskajiem datiem;

13.5. kopija atļaujai izplatīt ģenētiski modificēto šķirni tirgū;

13.6. informācija par konkrētās šķirnes tirdzniecību (publikācijas vai jebkāda cita veida pierādījumu kopija).

14. Rekvizīti – datums, iesniedzēja vārds, uzvārds, paraksts – un piezīme "Dokumenta rekvizītus "datums" un "paraksts" neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu"."

11. Izteikt 3. pielikuma nosaukumu šādā redakcijā:

"**Šķirnes aprakstā ietveramās šķirnei raksturīgās pazīmes, to izpausmes un informācija par apraksta sagatavotāju**".

12. Aizstāt 3. pielikumā vārdus "publikācijas dati" ar vārdiem "izdevuma bibliogrāfiskie dati"

13. Papildināt 3. pielikumu ar 22. un 23. punktu un piezīmi šādā redakcijā:

"22. Šķirnes apraksta sagatavotāja nosaukums, konkrētā apraksta sagatavotāja vārds, uzvārds, amats, paraksts.

23. Norāde\*\* "Šķirnes apraksts ir saskaņots ar zinātnisko institūciju, kas specializējusies dārzkopībā, – zinātniskā institūcija, saskaņotāja vārds, uzvārds, amats, datums, paraksts."

Piezīme. \*\* Saskaņojums nav nepieciešams, ja apraksta sagatavotājs ir zinātniskā institūcija."

Ministru prezidents Māris Kučinskis

Zemkopības ministra vietā –

vides aizsardzības un

reģionālās attīstības ministrs Kaspars Gerhards